স্বাধীনতার পর ক্ষমতার হাতবদল জনগণ বার বার দেখেছে। জনগণ দেখেছে যারাই ক্ষমতায় ছিল তারাই অবৈধ অর্থের পাহাড় গড়েছে। দেশের অর্থ বিদেশে পাচার করে ক্ষুধার্ত মানুষদের কাঙ্গাল করার দৃশ্য জনগণ এখনো ভুলতে পারেনি। বিশ্বের বুকে বাংলাদেশকে স্বাধীনভাবে মাথা উঁচু করে দাঁড়িয়ে রাখতে হলে গণতান্ত্রিক দেশপ্রেমিক জনবান্ধব সরকার দরকার। আর এ সরকার আসতে হবে নির্বাচনের মাধ্যমে। নির্বাচন হতে হবে নিরপেক্ষ, সুষ্ঠু এবং পেশিশক্তিমুক্ত। কালো টাকার দাপট ও ব্যবহার চিরতরে বন্ধ করতে হবে। যখন তখন কতিপয় আন্তর্জাতিক গোষ্ঠীর অবৈধ নাক গলানো প্রতিরোধ করতে হবে। বাংলাদেশের সমস্যা এ দেশের মানুষই সমাধান করবে। নির্বাচিত সরকারের পরিকল্পনায় সব কিছুর বাস্তবায়ন চায় জনগণ। উন্নয়নের সঙ্গে দুর্নীতির কোনো তুলনা হয় না। উন্নয়ন হতে হবে শতভাগ দুর্নীতিমুক্ত। উন্নয়নের সুফল শহর গ্রাম সবখানে সমানতালে জনগণের নাগালে পৌঁছাতে হবে। উন্নয়নের ধারাবাহিকতা রাখতে হলে অবশ্যই উন্নয়ন প্রত্যাশী দলকে ক্ষমতায় রাখতে হবে। স্বাধীনতার ৪৭ বছরে যে পরিমাণ উন্নয়নের সুফল পাওয়ার কথা ছিল তা হয়নি। বর্তমানে দেশ যেভাবে এগিয়ে চলছে, এ ধারা অব্যাহত রাখতে হবে। সারা দেশে উন্নয়ন পরিকল্পনা বাস্তবায়ন হচ্ছে। দুর্নীতির বিরুদ্ধে সংশ্লিষ্ট দফতর এবং সরকার কঠোর অবস্থানে আছে। মাদকের বিরুদ্ধে সরকারের জিরো টলারেন্স নীতি বাস্তবায়িত হচ্ছে। দুর্নীতির বিরুদ্ধেও জিরো টলারেন্স দেখতে চায় দেশের মানুষ। যেমনটি শিক্ষার্থীরা নিরাপদ সড়কের দাবিতে আন্দোলন করে গোটা জাতিকে জাগিয়ে দিয়েছে।